DA Den Europæiske Unions Tidende C 24/32

Sag anlagt den 19. november 2009 — Kommissionen mod Forbundsrepublikken Tyskland

(Sag C-453/09)

2010/C 24/59

Processprog: tysk

Parter

Sagsøger: Kommissionen for De Europæiske Fællesskaber (ved D. Triantafyllou og B.-R. Killmann, som befuldmægtigede)

Sagsøgt: Forbundsrepublikken Tyskland

Sagsøgerens påstande

— Det fastslås, at Forbundsrepublikken Tyskland har tilsidesat sine forpligtelser i henhold til artikel 96 og 98 i direktivet om merværdiafgiftssystemet, sammenholdt med bilag III til direktivet, derved at denne medlemsstat anvender en nedsat momssats på leveringer, indførsel og erhvervelse inden for Fællesskabet af visse levende dyr, navnlig heste, der ikke skal anvendes til tilberedning af levnedsmidler eller foder.

— Forbundsrepublikken Tyskland tilpligtes at betale sagens omkostninger.

Søgsmålsgrunde og væsentligste argumenter

Det foreliggende søgsmål drejer sig om den nedsatte momssats, som Forbundsrepublikken Tyskland anvender på levering, indførsel og erhvervelse inden for Fællesskabet af visse levende dyr, navnlig heste, selv om disse dyr normalt ikke skal anvendes til tilberedning af levnedsmidler eller foder. Efter Kommissionens opfattelse kan dette ikke forenes med kravene i direktiv 2006/112/EF (herefter »direktivet om merværdiafgiftssystemet«), navnlig for så vidt angår hesteracer, der sædvanligvis anvendes som dressur-, ride-, cirkus- eller væddeløbsheste.

Direktivet om merværdiafgiftssystemet tillader medlemsstaterne under visse betingelser at anvende nedsatte momssatser ved siden af den normale momssats. F.eks. gør artikel 98, stk. 2, i direktivet om merværdiafgiftssystemet det muligt for en medlemsstat at anvende en nedsat momssats på »levering af de kategorier […], som er anført i bilag III.« Da den nedsatte momssats skal anses for en undtagelse til normalsatsen, skal bestemmelsen om anvendelsen af denne sats fortolkes strengt.

Det er Kommissionens opfattelse, at levende dyr — navnlig heste — der normalt ikke anvendes til fødevarer, ikke er omfattet af punkt 1 i bilag III. Følgelig kan den nedsatte momssats efter artikel 98, stk. 2, i direktivet om merværdiafgiftssystemet ikke anvendes på sådanne dyr. Dette følger både af systematikken i punkt 1 i bilag III til direktivet og af de forskellige sprogudgaver af bestemmelsen. En formålsbestemt fortolkning fører heller ikke til et andet resultat: Dette punkt tilsigter at begunstige behandlingen af alle produkter, der tilføres ved fremstillingen af levnedsmidler og foder.

Den omstændighed, at den kombinerede nomenklatur ikke sondrer mellem de forskellige hesteracer, er ikke relevant i det foreliggende tilfælde, da toldtariferingen følger andre hensyn end momsbestemmelserne. Det forhold, at artikel 98, stk. 3, i direktivet om merværdiafgiftssystemet tillader medlemsstaterne at tage udgangspunkt i den kombinerede nomenklatur, indebærer ikke, at en medlemsstat kan støtte sig på den manglende præcision af den kombinerede nomenklatur for at begrunde en urigtig gennemførelse af de fællesskabsretlige momsbestemmelser.

Transaktioner med hesteracer, der sædvanligvis anvendes som dressur-, ride-, cirkus-, eller væddeløbsheste, kan heller ikke undergives en nedsat momssats på grundlag af punkt 11 i bilag III til direktivet om merværdiafgiftssystemet som levering af genstande, der normalt er bestemt til brug i landbrugsproduktionen. Den omstændighed, at heste som sådan er landbrugsdyr, indebærer ikke, at disse hesteracer normalt er bestemt til brug i landbrugsproduktionen. Sådanne hesteracer anvendes nemlig i almindelighed til sportslige og uddannelsesmæssige formål, samt fritids- og underholdningsformål, altså netop ikke i landbrugsproduktionen.